_:neffc59fda2694fa6bf3b68baf3057eddxb0
<http://schema.org/articleBody>
"Az ukránok többsége szerint jelenleg a korrupcióellenes, az egészségügyi és a nyugdíjreform végrehajtása a legsürgetőbb az országban, a rendvédelmi szervek megújítása és a hivatalnokok átvilágítása mellett – derült ki abból a felmérésből, amelyet az Ilka Kucseriva Alapítvány végzett, és amelynek eredményét szerdán hozta nyilvánosságra. A reformok közül a korrupció elleni küzdelem hatékonyságának javítását a megkérdezettek 63 százaléka jelölte meg elsődlegesnek, az egészségügyet 57, a nyugdíj- és a szociális rendszer reformját pedig 52 százalékuk. A bíróságok, az ügyészségek és a rendőrség reformját 37 százalék tartja prioritásnak, míg a hivatalnokok átvilágítását 33 százalék. A július 21-ei parlamenti választáson bejutásra esélyes pártok közül a korrupcióellenes reformokat első helyre sorolta a Volodimir Zelenszkij elnök mögött álló Nép Szolgája (Szluha Narodu), a Petro Porosenko volt elnök által irányított Európai Szolidaritás, és a Szvjatoszlav Vakarcsuk rockénekes vezette Hang (Holosz) támogatóinak többsége (69, 69, illetve 76 százalék). A Julija Timosenko volt kormányfő vezette Haza (Batykivscsina) párt híveinek többsége (63 százalék) viszont a nyugdíjreformot nevezte meg elsődleges fontosságúnak, míg a Moszkva-barát Ellenzéki Platform – Életért párt támogatóinak több mint fele (66,5 százalék) az egészségügy reformját tartja a legégetőbbnek. Ezenfelül a Hang szavazótábora (86 százalék), az Európai Szolidaritás (85 százalék), a Nép Szolgája (62 százalék) és a Haza támogatóinak 59 százaléka vélekedett úgy, hogy Ukrajnának a jövőben csatlakoznia kell az Európai Unióhoz. Az Ellenzéki Platform – Életért párt híveinek 39 százaléka ugyanakkor úgy gondolja, hogy Ukrajnának az Oroszország irányította eurázsiai szabadkereskedelmi övezethez kell csatlakoznia Kazahsztán és Fehéroroszország mellé, 44 százalékuk szerint pedig sem az EU-ba, sem az eurázsiai gazdasági térségbe nem kell betagozódnia az országnak. Azzal, hogy Ukrajna számára a legnagyobb biztonságot a NATO-tagság jelentené, Porosenko híveinek 80 százaléka, a Hang párt támogatóinak 75 százaléka, a Zelenszkij mögötti párt szavazóinak 47, és Timosenko pártjának szintén 47 százaléka értett egyet.    A Moszkva-barát Ellenzéki Platform szavazóinak fele azt szeretné, ha Ukrajna semleges maradna, illetve 25 százalékuk amellett van, hogy Oroszországgal és a FÁK-államokkal legyen katonai szövetségben. Porosenko és Vakarcsuk pártjainak szavazói (58, illetve 48,5 százalék) elfogadhatatlannak tartják a közvetlen tárgyalásokat a Donyec-medencei szakadárokkal, míg a Nép Szolgája és a Haza párt tábora ebben a kérdésben megosztott: Zelenszkij pártjának támogatói közül 44 százalék elfogadhatónak tartja, míg 39 százalék nem, Timosenko pártjának hívei közül 46 százalék támogatná a közvetlen tárgyalásokat, 38 százalék viszont ellenzi azokat. Egyértelműen támogatja az Ellenzéki Platform híveinek túlnyomó többsége (75 százalék)."
<https://adozona.hu/altalanos/A_korrupcioellenes_es_a_nyugdijreformot_is__2KZT4V>